Ensiasunnosta haaveilu ja sen tavoittelu on iskostettu suomalaisten mieliin jo pienestä pitäen. Ensimmäinen omistusasunto usein mielletään taloudellisena onnistumisena ja suurena etappina oman varallisuuden kartuttamisessa.

Esimerkiksi ASP-tiliä markkinoidaan nuorille aivan eri volyymilla kuin vaikkapa arvo-osuustiliä. Koska sijoittamista ei nähdä vaihtoehtona, ei ole yllättävää, että omistusasunto muodostaa suomalaisten kotitalouksien varallisuudesta noin puolet. Ilmiötä on myös varmasti vauhdittanut suotuisa korkotilanne halpoine lainoineen ja uudisrakentamisineen.

Tilastokeskuksen arvioiden mukaan arvopaperien ja muun sijoitusvarallisuuden osuus on alle 10 prosenttia, mikä tuntuu hullun pieneltä. Tämä ei kuitenkaan päde maamme rikkaimpaan kymmenykseen. Tilastokeskuksen vuonna 2018 julkistamassa raportissa todetaan, että ”oma asunto on tärkein varallisuuslaji kaikissa muissa kymmenyksissä paitsi varakkaimmassa kymmenesosassa, jossa rahoitusvarallisuuden osuus on suurin eli noin 38 prosenttia kokonaisvaroista.”

Samaisessa raportissa todetaan, että maamme rikkain kymmenys omistaa huimat 84 prosenttia kaikista pörssiosakkeista ja 62 prosenttia kaikista rahasto-osuuksista. Mitäs jos me kaikki säästäisimme ensimmäisen oman asunnon sijasta osakkeisiin?

Oman omistusasunnon ostaminen ei aina ole taloudellisesti kannattava päätös. Vaikka oman ensimmäisen asunnon ostosta puhutaan usein juuri sijoituksena tulevaisuuteen, sitä ei voi silti sellaiseksi kutsua. Myös kuuluisa sijoittaja Robert Kiyosaki on useasti todennut vapaasti suomennettuna oman asunnon olevan lähinnä kuluerä.

Jos omaisuuserä ei tuota kassavirtaa vaan lähinnä kuluja, ei sitä voi mieltää ”sijoitukseksi.” Mitä jos meitä opetettaisiin tavoittelemaan rahoillemme parempaa tuottoa? Olisi hienoa kuulla tarinoita nuorista, jotka määrätietoisesti säästävät vaikka ensimmäistä 100 000 euron osakesalkkua varten.

Ensiasunnon ostamiseen liittyy myös monia ongelmia, jotka voivat johtaa huonoon sijoitukseen. Omistusasunto hankitaan hyvin usein tunnepohjalta ilman taloudellisten realiteettien tarkkaa analysointia. Halutaan ostaa hieman suurempi, hienompi ja kalliimpi kuin mihin oikeasti olisi varaa. Ihmiset voivat ottaa asunnon ostoon satojatuhansia euroja asuntolainaa. Harva meistä uskaltaisi tai olisi valmis sijoittamaan vastaavanlaisella velkavivulla osakkeisiin ainakaan tunnepohjalta.

Oman asunnon hankinta kasvukeskuksista ja suurien kaupunkien keskustoista onkin varmasti hyvä päätös, mutta syrjäseudulta ostettu omakotitalo taas ei. Idyllinen maalaistalo jumalan selän takaa voi ostaessa tuntua unelmalta, mutta myydessä kääntyä painajaiseksi.

Inspiroituneena eräästä nimeltä mainitsemattomasta TV-mainoksesta haluaisin tähän loppuun todeta: Järki käteen ja osakeostoksille.